Робърт Бърнс
Отечество

Превод от английски: Владимир Свинтила, 1992

chitanka.info

Във теб е, Шотландийо, сърцето ми в плен,

във тебе, Шотландийо, то гони елен.

Сърни по скалите преследва със гръм,

то в теб е, Шотландийо, дето да съм.

Прощавай, отечество! Мой север мъглив.

Край хубав и доблестен, край свиден, бурлив!

Където да бъда, при първия зов

към тебе ще литна, изпълнен с любов.

Прощавайте, върхове във снежни искри,

прощавайте, никнещи в бездни гори,

прощавайте, тучни ливади, лъки,

прощавайте, звънки планински реки!

Във теб е, Шотландийо, сърцето ми в плен,

във тебе, Шотландийо, то гони елен,

сърни по скалите преследва със гръм,

то в теб е, Шотландийо, дето да съм.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.